CELEX: 32019D1105(01)
Language: bg
Date: 2019-10-30 00:00:00
Title: Решение на Комисията от 30 октомври 2019 година за уведомяване на Република Еквадор относно възможността да бъде определена за несътрудничеща трета държава в борбата с незаконния, недеклариран и нерегулиран риболов2019/C 373/04

5.11.2019   
               
               
                  BG
               
               
                  Официален вестник на Европейския съюз
               
               
                  C 373/4
               
            
         РЕШЕНИЕ НА КОМИСИЯТА
         от 30 октомври 2019 година
         за уведомяване на Република Еквадор относно възможността да бъде определена за несътрудничеща трета държава в борбата с незаконния, недеклариран и нерегулиран риболов
         (2019/C 373/04)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (1), и по-специално член 32 от него,
         като има предвид, че:
         1.   ВЪВЕДЕНИЕ
         
         
                     (1)
                  
                  
                     С Регламент (ЕО) № 1005/2008 (наричан по-долу „Регламент относно ННН риболов“) се създава система на Съюза за предотвратяване, възпиране и премахване на незаконния, недеклариран и нерегулиран (ННН) риболов.
                  
               
                     (2)
                  
                  
                     В глава VI от Регламента относно ННН риболов се посочват процедурата за определяне на несътрудничещите трети държави, действията, които се предприемат спрямо тези държави, съставянето на списък на такива държави, заличаването от този списък, оповестяването на списъка и всякакви извънредни мерки.
                  
               
                     (3)
                  
                  
                     В съответствие с член 31 от Регламента относно ННН риболов Комисията определя третите държави, които счита за несътрудничещи в борбата с ННН риболов. Дадена трета държава се определя за несътрудничеща, ако не изпълнява предвидените в международното право задължения да предприема действия за предотвратяване, възпиране и премахване на ННН риболов като държава на знамето, пристанищна държава, крайбрежна държава или държава на пазара.
                  
               
                     (4)
                  
                  
                     Преди да определи третите държави за несътрудничещи съгласно член 31 от Регламента относно ННН риболов, Комисията първо ги уведомява за възможността да бъдат определени за несътрудничещи в съответствие с член 32 от посочения регламент. Това уведомяване има предварителен характер. То се основава на критериите, заложени в член 31 от Регламента относно ННН риболов. Комисията също така взема под внимание всички действия, предвидени в член 32 от посочения регламент, по отношение на уведомените трети държави. По-конкретно Комисията включва в уведомлението информация относно основните факти и съображения, на които се основава това определяне, и дава възможност на тези държави да отговорят и да представят доказателства, които опровергават определянето, или, ако е целесъобразно — план за действие и предприетите мерки за подобряване на положението. Комисията осигурява на уведомените трети държави подходящ срок за отговор на уведомлението и разумен срок, за да коригират положението.
                  
               
                     (5)
                  
                  
                     Определянето на несътрудничещите трети държави съгласно член 31 от Регламента относно ННН риболов се основава на прегледа на цялата информация, посочена в член 31, параграф 2 от същия регламент.
                  
               
                     (6)
                  
                  
                     В съответствие с член 33 от Регламента относно ННН риболов Съветът съставя списък на несътрудничещите трети държави. По отношение на тях се прилагат мерките, определени, inter alia, в член 38 от Регламента относно ННН риболов.
                  
               
                     (7)
                  
                  
                     В съответствие с член 20, параграф 1 от Регламента относно ННН риболов заверените от трети държави на знамето сертификати за улов се приемат, при условие че съответните трети държави на знамето са уведомили Комисията относно организацията за прилагане, контрол и изпълнение на законите, подзаконовите актове и мерките за опазване и управление, които са длъжни да спазват техните риболовни кораби.
                  
               
                     (8)
                  
                  
                     В съответствие с член 20, параграф 4 от Регламента относно ННН риболов Комисията установява административно сътрудничество с трети държави в областите, свързани с прилагането на съдържащите се в същия регламент разпоредби за сертифициране на улова.
                  
               2.   ПРОЦЕДУРА ПО ОТНОШЕНИЕ НА РЕПУБЛИКА ЕКВАДОР
         
         
                     (9)
                  
                  
                     На 22 юли 2009 г. Комисията получи уведомление от Република Еквадор (наричана по-долу „Еквадор“) като държава на знамето в съответствие с член 20 от Регламента относно ННН риболов.
                  
               
                     (10)
                  
                  
                     След получаването на това уведомление Комисията започна процес на административно сътрудничество с органите на Еквадор според предвиденото в член 20, параграф 4 от Регламента относно ННН риболов. Това сътрудничество обхвана въпроси, свързани с прилагането на схемата на Европейския съюз за сертифициране на улова и с националните разпоредби за изпълнение, контрол, подновяване и принудителни мерки във връзка с нормативната уредба в областта на рибарството и приложимите мерки за опазване и управление. То включи обмен на устни и писмени коментари, както и пет посещения в Еквадор, проведени съответно от 30 януари до 6 февруари 2014 г., от 22 до 24 септември 2015 г., от 11 до 15 декември 2017 г., от 12 до 16 ноември 2018 г. и от 17 до 21 юни 2019 г., по време на които Комисията издири и провери цялата информация, която счете за необходима относно предприетите от Еквадор мерки за изпълнение на задълженията му в борбата с ННН риболов. На 2 юли 2015 г. делегация от Еквадор посети ГД „Морско дело и рибарство“.
                  
               
                     (11)
                  
                  
                     Еквадор е член на Междуамериканската комисия за тропическа риба тон (IATTC) и на Регионалната организация за управление на рибарството в южната част на Тихия океан (SPRFMO), сътрудничеща страна по Комисията за риболова в Западния и Централния Тихи океан (WCFPC), без да е неин член, и недоговаряща страна, която доброволно участва в схемата за документиране на улова на Комисията за опазване на антарктическите живи морски ресурси (CCAMLR). Държавата е ратифицирала Конвенцията на Организацията на обединените нации по морско право (UNCLOS) (2) от 1982 г., Споразумението на ООН за рибните запаси (UNFSA) (3) и Споразумението на ФАО за мерките на пристанищната държава (PSMA) (4).
                  
               
                     (12)
                  
                  
                     За да може да оцени спазването от страна на Еквадор на международните му задължения като държава на знамето, пристанищна държава, крайбрежна държава или държава на пазара, както са определени в посочените в съображение 11) международни споразумения и както са установени от съответните регионални организации за управление на рибарството, Комисията издири, събра и анализира цялата информация, необходима за тази цел.
                  
               3.   ВЪЗМОЖНОСТ ЗА ОПРЕДЕЛЯНЕ НА ЕКВАДОР ЗА НЕСЪТРУДНИЧЕЩА ТРЕТА ДЪРЖАВА
         
         
                     (13)
                  
                  
                     Съгласно член 31, параграф 3 от Регламента относно ННН риболов Комисията анализира задълженията на Еквадор като държава на знамето, пристанищна държава, крайбрежна държава или държава на пазара. За целите на този анализ Комисията взе предвид критериите, посочени в член 31, параграфи 4—7 от Регламента относно ННН риболов.
                  
               3.1.   Мерки, предприети във връзка с повтарящите се дейности по ННН риболов и търговските потоци на продукти от ННН риболов (член 31, параграф 4 от Регламента относно ННН риболов)
         
         
                     (14)
                  
                  
                     В съответствие с член 31, параграф 4, буква а) Комисията анализира предприетите от Еквадор мерки по отношение на повтарящия се ННН риболов, извършван или подпомаган от риболовни кораби, плаващи под негово знаме, или от негови граждани, или от риболовни кораби, които извършват дейност в неговите морски води или използват пристанищата му.
                  
               
                     (15)
                  
                  
                     Информацията, събрана от Комисията, показа, че през 2017 г. е имало най-малко 24 кораба с парагади с обща дължина над 23 m, които са извършвали риболов на видове, обхванати от Конвенцията IATTC, в зоната на тази конвенция и които не са били включени в Регионалния регистър на корабите на IATTC. Въпреки че впоследствие еквадорските органи съобщиха, че това нарушение на резолюции C-11-05 и C-14-01 на IATTC (впоследствие заменени от Резолюция С-18-06), което би могло да доведе до вписване в списъка на корабите, извършващи ННН риболов съгласно Резолюция C-15-01, е било разгледано и че всички засегнати кораби са били добавени в Регионалния регистър на корабите на IATTC, през 2019 г. Комисията отново установи подобен случай.
                  
               
                     (16)
                  
                  
                     Събраната от Комисията информация също така доведе до идентифицирането на два кораба, оборудвани с чепарета за улов на калмари, които са извършвали риболовни дейности в зоната на Конвенцията SPRFMO през 2015 г. и в началото на 2016 г. и които по това време не са фигурирали в Регистъра на SPRFMO на корабите с разрешение за риболов в зоната на конвенцията. Въпреки че еквадорските органи потвърдиха незаконния характер на тези дейности, през юни 2019 г. все още не беше започната процедура за налагане на санкции срещу оператора на двата кораба.
                  
               
                     (17)
                  
                  
                     По време на посещенията в Еквадор Комисията установи също така различни случаи, при които еквадорски кораби извършват риболов във води под юрисдикцията на трети държави. Еквадорските органи не можаха да потвърдят дали въпросните кораби са били надлежно упълномощени от засегнатата държава да извършват риболов в нейни води. Същият въпрос възникна по време на посещението през 2019 г. Въпреки повторяемостта на описаното положение еквадорските органи не са въвели подходящи механизми за сътрудничество с трети държави, в които флотът на Еквадор извършва дейност. Съществуващото споразумение за сътрудничество със съседна държава не предвижда обмен на информация относно разрешенията за риболов, а споразумението с друга съседна държава все още е в процес на изготвяне. Също така по време на последното посещение в Еквадор компетентните органи не можаха да предоставят информация относно последващите действия връзка със случая, установен през 2017 г.
                  
               
                     (18)
                  
                  
                     Противно на точки 36 и 42 от Международния план за действие за предотвратяване, възпиране и премахване на незаконния, недеклариран и нерегулиран риболов (МПД за ННН риболов) (5) действащите процедури преди регистрацията на риболовен кораб не водят до цялостна проверка на историята на кораба, а се ограничават до проверка на изготвените от регионалните организации за управление на рибарството списъци на кораби, извършващи ННН риболов. Комисията събра подходящи доказателства, че поне един кораб, за който е известно, че някога е нарушавал изискванията, е бил регистриран в Еквадор и че през 2017 г. същият е избегнал контрол от страна на компетентните органи, които не са могли да го локализират. От последващата комуникация става ясно, че поради действащото законодателство еквадорските органи все още не могат да отменят регистрацията на кораба и да наложат санкции с достатъчна тежест.
                  
               
                     (19)
                  
                  
                     Следователно събраните от Комисията данни показват, че през 2019 г. еквадорските органи не са предприели подходящи действия за отстраняване на конкретните недостатъци, за които са били уведомени по време на мисиите през 2017 г. и 2018 г. и които са довели до възможни или потвърдени ННН дейности.
                  
               
                     (20)
                  
                  
                     По отношение на информацията, посочена в съображения 15, 16, 17, 18 и 19, Комисията заключи, че Еквадор не е спазил отговорностите си като държава на знамето, за да предотврати участието на своя флот в ННН дейности в открито море или във води на трети държави. Това представлява нарушение на член 94, параграфи 1 и 2 от UNCLOS, където се предвижда, че всяка държава трябва да упражнява ефективно своята юрисдикция и контрол върху корабите, плаващи под нейното знаме. Поведението на Еквадор е също така в нарушение и на точка 24 от МПД на Организацията на ООН за прехрана и земеделие (ФАО) за ННН риболов, в която е предвидено задължението да се осъществява всеобхватен и ефективен контрол на риболовните дейности.
                  
               
                     (21)
                  
                  
                     Съгласно член 31, параграф 4, буква б) от Регламента относно ННН риболов Комисията проучи мерките, предприети от Еквадор във връзка с достъпа до пазара на тази държава на продукти, получени от ННН риболов и последващи търговски потоци.
                  
               
                     (22)
                  
                  
                     След като анализира документацията и другата информация, свързани с процедурите за наблюдение и контрол, Комисията счита, че Еквадор не може да гарантира, че рибата и продуктите от риболов, които се предлагат на неговия пазар и се използват в преработвателните му предприятия, не произхождат от ННН риболов. Еквадорските органи не успяха да докажат, че събират и проверяват цялата необходима информация, изисквана за контрол на законността на рибата, която се предлага на местния пазар или е предназначена за други пазари.
                  
               
                     (23)
                  
                  
                     Констатациите, направени по време на мисиите, поставят под въпрос най-вече нивото на контрол, упражняван от еквадорските органи върху преработвателните предприятия. През 2017 г. Комисията установи значителни несъответствия в информацията, докладвана от дадено преработвателно предприятие. Въпреки това данните, предоставени от същото предприятие, са били одобрени без допълнителни проверки от страна на еквадорските органи, като такива проверки са били извършени едва след намесата на Комисията, с което беше потвърдено наличието на сериозни грешки в информацията, докладвана от предприятието. През 2018 г. Комисията също така откри партиди от риба в хладилния склад на преработвателно предприятие, докато еквадорският орган за управление на рибарството не е разполагал с информация за постъпването на такива партиди в посоченото предприятие.
                  
               
                     (24)
                  
                  
                     Въз основа на информацията, получена от еквадорските органи, може да се направи заключение, че контролът върху доставките на преработвателните предприятия продължава да се основава на случайни извадки, вместо да се предприемат приоритетни действия по отношение на сценариите, свързани с висок риск.
                  
               
                     (25)
                  
                  
                     Като подготовка за мисиите в Еквадор Европейската агенция за контрол на рибарството анализира извадки от сертификати за улов и декларации за преработка с произход от тази държава. В резултат на анализите бяха установени грешки при заверяването на сертификатите за улов, дължащи се на повърхностна проверка на предоставената от операторите информация в тези документи, което е потвърдено от еквадорските органи. Последният анализ, извършен през 2019 г., показа също, че еквадорските органи одобряват декларации за преработка, отнасящи се до преработката на количества риба, които са по-високи от записаните в подкрепящите сертификати за улов.
                  
               
                     (26)
                  
                  
                     Изложената в съображения 22, 23, 24 и 25 информация показва, че продуктите от риболов, които се разтоварват и преработват в Еквадор или се търгуват чрез тази държава, не отговарят на правилата за устойчиви практики след улова, посочени в член 11 от Кодекса за поведение на ФАО. Освен това Еквадор не е наложил правила за гарантиране на проследимостта на рибата и продуктите от риболов в рамките на пазара в съответствие с точки 67—69 и 71—72 от МПД за ННН риболов.
                  
               
                     (27)
                  
                  
                     Предвид съображенията, изложени в настоящия раздел, и въз основа на всички факти, събрани от Комисията, както и на всички изявления, направени от компетентните органи на Еквадор, в съответствие с член 31, параграф 3 и член 31, параграф 4, букви а) и б) от Регламента относно ННН риболов съществуват убедителни признаци, че Еквадор не изпълнява своите задължения съгласно международното право като държава на знамето, пристанищна държава, крайбрежна държава и държава на пазара по отношение на ННН риболов, извършван или подпомаган от риболовни кораби, плаващи под неговото знаме, или от негови граждани, както и задълженията си за предотвратяване на достъпа на продукти, получени от ННН риболов, до своя пазар.
                  
               3.2.   Липса на сътрудничество и принудителни мерки (член 31, параграф 5 от Регламента относно ННН риболов)
         
         
                     (28)
                  
                  
                     В съответствие с член 31, параграф 5, буква а) от Регламента относно ННН риболов Комисията анализира сътрудничеството си с Еквадор, за да провери дали неговите органи са сътрудничили ефективно, като са отговаряли на запитвания, предоставяли са обратна информация или са разследвали въпроси във връзка с ННН риболов, както и свързани с него дейности.
                  
               
                     (29)
                  
                  
                     Въпреки че като цяло еквадорските органи отговаряха на исканията за информация и предоставяха обратна информация, в редица случаи бяха налице ограничени последващи действия по въпроси, повдигнати от Комисията. Така например Комисията не получи ясни и изчерпателни обяснения относно установените от нея значителни несъответствия между количествата риба, разтоварвана от кораби с мрежи гъргър, и товарния капацитет и обема на трюмовете за риба, докладвани на IATTC, предвид обстоятелството, че товарният капацитет и обемът на трюмовете са елементите, които IATTC използва за управление на риболовния капацитет в източната част на Тихия океан, включително ежегодни забрани на риболова с продължителност 72 дни, които се прилагат за кораби с товарен капацитет над 182 метрични тона.
                  
               
                     (30)
                  
                  
                     Както е подчертано в съображения 15, 16, 17 и 25, налице е и липса на приемственост и съгласуваност в усилията за преодоляване на установените недостатъци.
                  
               
                     (31)
                  
                  
                     В съответствие с член 31, параграф 5, буква б) Комисията анализира съществуващите принудителни мерки за предотвратяване, възпиране и премахване на ННН риболов в Еквадор.
                  
               
                     (32)
                  
                  
                     Настоящата система за санкции се основава на Закона за рибарството, приет през 1974 г. и допълнен през 2016 г. с Указ № 852. Независимо от това санкциите, предвидени в Указ № 852, чиято първоначална цел е била да се компенсират слабостите на санкциите в Закона за рибарството от 1974 г., са били прилагани рядко след влизането в сила на указа.
                  
               
                     (33)
                  
                  
                     Следователно схемата за санкциониране продължава да се основава на слаба и остаряла нормативна уредба, в която липсва определение за ННН дейности и се предвижда равнище на санкциите, което не гарантира техния възпиращ ефект. Максималната глоба, наложена през 2018 г. на промишлени кораби в Еквадор — независимо от тежестта на нарушението и стойността на съответните продукти от риболов — не надхвърля 4500 USD. Също така еквадорските органи признаха, че срещат правни и практически проблеми при събирането на глобите, като тромавите административни процедури често водят до практическа невъзможност за справяне с рецидиви. Информацията, предоставена от еквадорските органи, показва също така различен подход при прилагането на санкции, особено по отношение на конфискуването на незаконен улов.
                  
               
                     (34)
                  
                  
                     Наред с това влизането в сила на нов закон в областта на рибарството и изменението на схемата за санкциониране са били многократно отлагани от 2015 г. насам.
                  
               
                     (35)
                  
                  
                     Поради тези причини в настоящата система за налагане на санкции не е отразена точка 16 от МПД за ННН риболов, в която се посочва, че националното законодателство следва да предвижда мерки по отношение на ННН риболов, както и точка 21, според която държавите следва да гарантират, че санкциите за извършване на ННН риболов от кораби и, във възможно най-голяма степен, от граждани под тяхната юрисдикция, са достатъчно строги, така че да лишат нарушителите от изгодите, произтичащи от този риболов.
                  
               
                     (36)
                  
                  
                     С оглед на събраната информация относно нормативната уредба и процедурите за налагане на санкции Комисията стигна до заключението, че Еквадор не е приложил член 19, параграф 2 от UNFSA, в който се посочва, че санкциите трябва да бъдат с достатъчна тежест, за да се гарантира спазването на изискванията и предотвратяването на нарушенията, както и че нарушителите трябва да бъдат лишени от изгодите, произтичащи от техните незаконни дейности.
                  
               
                     (37)
                  
                  
                     В съответствие с член 31, параграф 5, буква в) Комисията анализира степента и тежестта на проявите на разглеждания ННН риболов.
                  
               
                     (38)
                  
                  
                     Извършените от Комисията посещения разкриха сериозни и повтарящи се проблеми при контрола върху корабите и рибата, преработвана в Еквадор, както е отразено по-специално в съображения 15, 16, 17, 18, 23 и 24. В резултат на тези проблеми има значителен риск големи обеми риба, уловена при ННН дейности, да бъде предлагана на пазара или преработвана в Еквадор.
                  
               
                     (39)
                  
                  
                     Уместно е да се спомене и че в доклада, който Националната служба по морски риболов на Съединените американски щати представи през 2017 г. на Конгреса (6), Еквадор е определен като държава, чиито кораби извършват ННН риболов. По-специално в този доклад беше посочено, че Еквадор притежава 25 кораба, които през 2014 г. и 2015 г. са действали в нарушение на резолюциите на IATTC. В него се изтъква, че няколко от тези кораби са извършвали същите нарушения както през 2015 г. и предходни кампании за идентифициране. Освен това Комисията събра доказателства, че през 2018 г. и 2019 г. няколко от корабите са били обект на административни производства за установяване на нарушения от страна на Еквадор.
                  
               
                     (40)
                  
                  
                     Предвид съображенията, изложени в настоящия раздел, и въз основа на всички факти, събрани от Комисията, както и на всички изявления, направени от еквадорските органи, в съответствие с член 31, параграфи 3 и 5 от Регламента относно ННН риболов съществуват убедителни признаци, че Еквадор не е изпълнил задълженията си съгласно международното право по отношение на сътрудничеството и принудителните мерки.
                  
               3.3.   Неизпълнение на международни правила (член 31, параграф 6 от Регламента относно ННН риболов)
         
         
                     (41)
                  
                  
                     В съответствие с член 31, параграф 6, букви а) и б) от Регламента относно ННН риболов Комисията анализира ратифицирането от страна на Еквадор на съответните международни инструменти в областта на рибарството или присъединяването му към тях, както и статута му на договаряща страна в регионални организации за управление на рибарството или неговото съгласие да прилага приетите от тях мерки за опазване и управление.
                  
               
                     (42)
                  
                  
                     През 2012 г. Еквадор ратифицира UNCLOS, а през 2016 г. — и Споразумението относно прилагането на разпоредбите на Конвенцията от 10 декември 1982 г., свързани с опазването и управлението на трансгранично преминаващите и далекомигриращите рибни запаси (UNFSA). През 2019 г. Еквадор се присъедини към Споразумението на ФАО за мерките на пристанищната държава (PSMA) от 2009 г.
                  
               
                     (43)
                  
                  
                     Действащата нормативна уредба на Еквадор обаче не предвижда цялостно прилагане на PSMA. Така например в докладите на еквадорските органи се посочва, че не съществува законово установен механизъм за гарантиране на контрола на трансбордиранията в пристанищата.
                  
               
                     (44)
                  
                  
                     Информацията, събрана от Комисията, показва също така, че процедурата за налагане на санкция за сериозно нарушение (извършване на риболовен рейс по време на ежегодната забрана за риболов, наложена от IATTC) е започнала повече от 17 месеца след самото нарушение, макар съгласно член 19, параграф 1, буква б) от UNFSA да се изисква държавите да разследват незабавно и изцяло всяко предполагаемо нарушение на подрегионалните или регионалните мерки за опазване и управление.
                  
               
                     (45)
                  
                  
                     В съответствие с член 31, параграф 6, буква в) от Регламента относно ННН риболов Комисията анализира всички действия или бездействия на съответната трета държава, което може да са ограничили ефективността на приложимите закони, подзаконови актове или международни мерки за опазване и управление.
                  
               
                     (46)
                  
                  
                     Както е посочено в съображение 11, Еквадор е член на IATTC и SPRFMO, сътрудничеща страна по WCPFC, без да е неин член, и недоговаряща страна, която доброволно участва в схемата за документиране на улова на CCAMLR.
                  
               
                     (47)
                  
                  
                     Както е посочено в съображения 15 и 16, през последните години няколко кораба са извършвали дейност, без да са разполагали с необходимата регистрация в съответните регионални организации за управление на рибарството. В резултат на това тези кораби са извършвали незаконен и недеклариран риболов.
                  
               
                     (48)
                  
                  
                     Както е посочено в съображения 33 и 39, неприлагането на възпиращи санкции е довело също така до рецидиви от страна на еквадорски кораби, които извършват дейност в зоната на IATTC, а оттам — и до допълнителни нарушения на мерките за опазване и управление, приети от тази организация.
                  
               
                     (49)
                  
                  
                     Липсата на структурирана и основана на риска стратегия за управление на инспекционните дейности е една от причините за неспособността да се гарантира, че се предприемат действия по отношение на основните рискове за съответствието, както се подчертава например в съображение 23.
                  
               
                     (50)
                  
                  
                     Предвид съображенията, изложени в настоящия раздел, и въз основа на всички факти, събрани от Комисията, както и на всички изявления, направени от еквадорските органи, съгласно член 31, параграфи 3 и 6 от Регламента относно ННН риболов съществуват убедителни признаци, че Еквадор не е изпълнил всички предвидени в международното право задължения по отношение на международните правила и разпоредби и мерките за опазване и управление.
                  
               3.4.   Специфични ограничения при развиващите се държави (член 31, параграф 7 от Регламента относно ННН риболов)
         
         
                     (51)
                  
                  
                     Според индекса на човешкото развитие на Организацията на обединените нации (7) през 2017 г. Еквадор е определен за държава с висок индекс на човешко развитие, класирана на 86-о място от 189 държави (8).
                  
               
                     (52)
                  
                  
                     Като се вземат под внимание посоченото по-горе класиране на държавата според индекса на човешкото развитие на ООН и констатациите, направени по време на посещенията от 2017—2019 г., няма доказателства, от които да личи, че неизпълнението на международните задължения на Еквадор се дължи на ниско ниво на развитие. Не са налице и конкретни доказателства за това, че слабостите в нормативната уредба, наблюдението, контрола и надзора на рибарството, както и в схемите за проследимост, се дължат на нисък капацитет и недостатъчна инфраструктура. Комисията отговори положително на отправените от Еквадор искания за подкрепа при преразглеждането на националната нормативната уредба в областта на рибарството.
                  
               
                     (53)
                  
                  
                     Предвид положението, разяснено в настоящия раздел, и въз основа на всички факти, събрани от Комисията, както и на всички изявления, направени от Еквадор, съгласно член 31, параграф 7 от Регламента относно ННН риболов съществуват убедителни признаци, че състоянието на развитие и цялостната дейност на тази държава по отношение на управлението на рибарството не са засегнати от нивото на нейното развитие.
                  
               4.   ЗАКЛЮЧЕНИЕ ОТНОСНО ВЪЗМОЖНОСТТА ЗА ОПРЕДЕЛЯНЕ ЗА НЕСЪТРУДНИЧЕЩА ТРЕТА ДЪРЖАВА
         
         
                     (54)
                  
                  
                     С оглед на заключенията, че Еквадор не изпълнява задълженията си съгласно международното право да предприема действия за предотвратяване, възпиране и премахване на ННН риболов като държава на знамето, пристанищна държава, крайбрежна държава или държава на пазара, тази държава следва да бъде уведомена в съответствие с член 32 от Регламента относно ННН риболов за възможността да бъде определена от Комисията за несътрудничеща трета държава в борбата срещу ННН риболов.
                  
               
                     (55)
                  
                  
                     Комисията също така следва да предприеме по отношение на Еквадор всички действия, предвидени в член 32 от Регламента относно ННН риболов. С оглед на добрата администрация следва да бъде определен период, в рамките на който държавата може да представи писмени отговори на уведомлението и да коригира положението.
                  
               
                     (56)
                  
                  
                     Освен това уведомяването на Еквадор относно възможността да бъде определена за държава, която Комисията счита за несътрудничеща за целите на настоящото решение, нито изключва, нито автоматично предполага предприемането от Комисията или от Съвета на по-нататъшни стъпки за целите на определянето и съставянето на списък с несътрудничещи трети държави,
                  
               РЕШИ:
         
            Член единствен
            Еквадор се уведомява за възможността да бъде определен от Комисията за несътрудничеща трета държава в борбата с незаконния, недеклариран и нерегулиран риболов.
         
         
            Съставено в Брюксел на 30 октомври 2019 година.
            
               
                  За Комисията
               
               Karmenu VELLA
               
                  Член на Комисията
               
            
         
         
            (1)  ОВ L 286, 29.10.2008 г., стр. 1.
         
            (2)  https://treaties.un.org/.
         
            (3)  https://www.un.org/depts/los/convention_agreements/convention_overview_fish_stocks.htm
         
            (4)  http://www.fao.org/port-state-measures/background/parties-psma/en/
         
            (5)  Международен план за действие за предотвратяване, възпиране и премахване на незаконния, недеклариран и нерегулиран риболов, Организация на ООН за прехрана и земеделие, 2001 г.
         
            (6)  https://www.fisheries.noaa.gov/international-affairs/identification-iuu-fishing-activities#magnuson-stevens-reauthorization-act-biennial-reports-to-congress
         
            (7)  Информация от http://hdr.undp.org/en/data
         
            (8)  http://hdr.undp.org/sites/all/themes/hdr_theme/country-notes/ECU.pdf